b'\n_START_ARTICLE_\nJerry Maguire (1996.)\n_START_SECTION_\nRadnja\n_START_PARAGRAPH_\nJerry Maguire (Tom Cruise) je 35-godi\xc5\xa1nji sportski agent koji radi za kompaniju Sports Management International (SMI). Nakon manjeg \xc5\xbeiv\xc4\x8danog sloma uzrokovanog stresom i gri\xc5\xbenjom savjesti, Jerry napi\xc5\xa1e izjavu o misiji koja govori o neiskrenosti posla sportskih agencija i kako on vjeruje da bi tvrtka morala raditi. Izjavu, naziva Stvari o kojima razmi\xc5\xa1ljamo, ali koje ne govorimo: Budu\xc4\x87nost na\xc5\xa1eg posla, sljede\xc4\x87e jutro distribuira po cijeloj tvrtci. Njegovi kolege su dirnuti njegovom iskreno\xc5\xa1\xc4\x87u i do\xc4\x8dekaju ga pljeskom, ali uprava po\xc5\xa1alje Boba Sugara (Jay Mohr), Maguireovog prote\xc5\xbeea, da ga otpusti. Jerry i Sugar upu\xc5\xa1taju se u utrku s vremenom u kojoj nazivaju sve Jerryjeve klijente kako bi ih nagovorili da ostanu u kompaniji ili da odu s Jerryjem. Jerry uskoro razgovara s igra\xc4\x8dem Arizona Cardinalsa, Rodom Tidwellom (Cuba Gooding, Jr.), jednim od njegovih klijenata koji nije zadovoljan svojim ugovorom. Rod testira Jerryjevu odlu\xc4\x8dnost da ostane njegov menad\xc5\xbeer kroz duga\xc4\x8dki telefonski poziv koji kulminira poznatom scenom "Lovu na sunce!". U me\xc4\x91uvremenu Sugar osigura gotovo sve Jerryjeve biv\xc5\xa1e klijente. Frank "Cush" Cushman (Jerry O\'Connell), velika nogometna zvijezda za koju se o\xc4\x8dekuje da \xc4\x87e biti na prvom mjestu nadolaze\xc4\x87ih NFL transfera, tako\xc4\x91er ostaje sa Jerryjem nakon \xc5\xa1to ga ovaj posjeti u njegovom obiteljskom domu. Odlaze\xc4\x87i iz ureda, Jerry svima daje do znanja da pokre\xc4\x87e vlastitu agenciju i upita sve prisutne \xc5\xbeeli li netko po\xc4\x87i s njim, a jedina koja pristaje je 26-godi\xc5\xa1nja Dorothy Boyd (Ren\xc3\xa9e Zellweger). Njih dvoje su se ve\xc4\x87 ranije sreli na aerodromu gdje je Boyd rekla Maguireu da ju je njegov dopis sna\xc5\xbeno inspirirao._NEWLINE_Uskoro Jerry putuje na transfer NFL-a s Cushom i nagovori Roda da krene s njim kako bi upoznao predstavnike velikih klubova. Iako se Rodu u po\xc4\x8detku \xc4\x8dini da je potpuno zanemaren u odnosu na zvijezdu Cusha, Sugar stupi u kontakt s Mattom Cushmanom (Beau Bridges), Cushmanovim ocem, dok Jerry u velikom predvorju upoznaje Roda s va\xc5\xbenim ljudima te nagovara Cusha da se vrati u SMI. Jerry je devastiran ovom vije\xc5\xa1\xc4\x87u i okre\xc4\x87e se svojoj zaru\xc4\x8dnici Avery (Kelly Preston) za potporu, ali ona ga odbija nakon \xc4\x8dega ju on ostavlja. Zatim se okre\xc4\x87e Dorothy, postav\xc5\xa1i blizak s njezinim malim sinom Rayem pa se njih dvoje nakon nekog vremena na\xc4\x91u u vezi. Me\xc4\x91utim, Dorothy istovremeno razmi\xc5\xa1lja o odlasku u San Diego gdje ju \xc4\x8deka siguran posao. Jerry uskoro svu svoju koncentraciju usmjeri na Roda, njegovog jedinog preostalog klijenta, za kojeg se ispostavlja da ga je te\xc5\xa1ko zadovoljiti. Tijekom sljede\xc4\x87ih nekoliko mjeseci dvojica po\xc4\x8dnu kritizirati jedan drugoga - Rod smatra da se Jerry ne trudi dovoljno da mu osigura novi ugovor dok Jerry tvrdi da se Rod ne trudi dovoljno na terenu i da ne igra srcem, nego samo misli na novac. Jerry se tako\xc4\x91er \xc5\xbeeni s Dorothy kako bi im oboma pomogao financijski i kako bi nju sprije\xc4\x8dio da se odseli u San Diego. Tijekom braka on je emocionalno i fizi\xc4\x8dki odsutan, ali je jasno da \xc5\xbeeli biti otac malom Rayu do kojeg mu je stalo. Premda je Dorothy zaljubljena, ona ga ostavlja zbog toga \xc5\xa1to smatra da on nju ne voli._NEWLINE_Prije utakmice sezone izme\xc4\x91u Cardinalsa i Dallas Cowboysa, Sugar poku\xc5\xa1a dovesti Roda na svoju stranu, ali ga i Rod i Jerry odbijaju. Ubrzo potom njih dvojica se pomire. Rod utakmicu igra dobro, ali se tijekom iste na prvi pogled ozljedi i padne u nesvijest. Ipak, brzo do\xc4\x91e k sebi i na odu\xc5\xa1evljenje punog stadiona zapo\xc4\x8dne plesati za publiku dok mu svi plje\xc5\xa1\xc4\x87u. Nakon utakmice Jerry i Rod se zagrle ispred svih ostalih sporta\xc5\xa1a i sportskih agenata i na taj na\xc4\x8din pokazuju kako se njihov odnos razvio iz \xc4\x8diste profesionalnosti u prijateljstvo, \xc5\xa1to je i bila jedna od glavnih Jerryjevih ideja u Izjavi o misiji koju je napisao na po\xc4\x8detku filma. Jerry se vra\xc4\x87a ku\xc4\x87i i sre\xc4\x87e Dorothy te joj govori da ju voli i da ju \xc5\xbeeli u svom \xc5\xbeivotu. Ka\xc5\xbee joj da ga "ona upotpunjuje" na \xc5\xa1to mu ona odgovori da "je bila njegova ve\xc4\x87 kad je pozdravio". Rod se pojavljuje na sportskoj emisiji Roya Firestonea gdje mu voditelj obznanjuje da mu je agent osigurao 11.2 milijuna dolara vrijedan ugovor s Cardinalsima koji \xc4\x87e mu omogu\xc4\x87iti da zavr\xc5\xa1i svoju profesionalnu karijeru u Arizoni. Vidljivo u emocionalnom stanju, Rod zahvaljuje svima oko sebe, a posebno Jerryju. Uskoro Jerry razgovara i s nekim drugim profesionalnim sporta\xc5\xa1ima - od kojih su neki ve\xc4\x87 pro\xc4\x8ditali njegovu sada ve\xc4\x87 legendarnu Izjavu o misiji i koji respektiraju njegov odnos s Tidwellom. U posljednjoj sceni filma vidimo Jerryja, Dorothy i malog Raya kako hodaju parkom; ispred njih pada bejzbolska loptica koju Ray baca natrag, a Jerryja zapanji njegov jak izba\xc4\x8daj pa zapo\xc4\x8dne pri\xc4\x8du o tome da bi Ray mogao postati pravi sporta\xc5\xa1 na izri\xc4\x8dito Dorothyjevo negodovanje.'